Dopisnica

Od Đera do Komarna putovali smo vozom, jer nakon 57 kilometara vožnje biciklom nismo našli prenoćište, a put do Komarna u Mađarskoj tog dana ne bismo prešli.

Vozili smo se ka jugu niz Dunav. Skoro svakog dana imali smo vetar i sunce u lice. Od sedamnaest dana vožnje samo jedan je bio kišovit, jedan dan tmuran a ostali su bili sunčani.

Nismo unapred rezervisali prenoćište. Kada bismo posle podne mogli proceniti dokle ćemo stići, tražili smo adresu za prenoćište u našoj knjizi za biciklističke ture. Nalazili smo dvokrevetnu sobu sa ili bez doručka. Prenoćišta su u Nemačkoj i Austriji mnogo skuplja nego u Mađarskoj i Srbiji. U Sent Andreji nismo našli prenoćište pa smo morali otići na popovsko ostrvo u kamp. Odatle do Budimpešte putovali smo vozom, potom pored Dunava produžili.

Biciklističke staze su uglavnom bile dobre, ponegde loše. Na jednom nasipu između Demseda i Dunaveće imali smo utisak da je pre nas čopor pijanih slonova prošao po kiši. S vremena na vreme na biciklu smo se osećali kao da smo na rodeo takmičenju gde je konjsko sedlo zamenjeno sedištem bicikla.

Na stazi na nasipu nailazili smo na rojeve skakavaca. Skakali su uvis dva do tri metra. Tamo smo ugledali mnogo vrsta biljaka, hajdučku travu, kamilicu, zvončić, perčin, čičak. Žabe su bile u hladovitoj senci tako da smo ih jedva videli.

U Slovačkoj, Mađarskoj i Srbiji još ne postoji ekološka svest. Plastični otpad se nalazi s obe strane nasipa i pored puteva. Često je bačen, uglavnom plastične flaše i kese, između nasipa i Dunava. Pri visokom vodostaju otpad odnese reka. Dunav kao transporter plastičnog smeća! Samo je pitanje vremena kada će se ti otpaci pojaviti u lancu ishrane čoveka. Taj otpad se nalazi i na poljima pored drumova. U tim zemljama još nema povratnih flaša za koje se plaća kaucija.

Sretali smo turiste na biciklima iz Francuske i Engleske. Izgleda da su ove zemlje otkrile stazu uz Dunav sa interesantnim znamenitostima kao turističku atrakciju. A možda je tome zaslužan avanturizam i izazov da se upoznaju druge zemlje. LJudi u Slovačkoj, Mađarskoj i Srbiji su ljubazni i spremni da pomognu.

Da bismo na vreme stigli na proslavu pedesetog rođendana prijatelja u Novom Sadu od Apatina smo uzeli taksi do Begeča. To je bilo 90 kilometara kolima i ušteđenih 150 biciklističke staze, koje tog dana ne bismo savladali.

Pored Dunava vozili smo za 17 dana 1.140 kilometara, prosečno 67 na dan. Sa brodom smo uštedeli 57, vozom 78 i taksijem 150 kilometara vožnje. Usput smo otkrili zanimljive stvari. Kod Dirnštajna je velika razbijena stena stršila iz Dunava. Na steni je podignut spomenik za kralja Engleske Riharda Levenherca. On je vodio Treći krstaški rat (1189-1192) za osvajanje Jerusalima. Pobedio je vojsku sultana Saladina. Zbog intriga protiv njega u Engleskoj, sklopio je mir sa sultanom i osigurao pristup hrišćana Jerusalimu. I austrijski nadvojvoda Leopold V je učestvovao u Trećem krstaškom ratu.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se